Predkladacia správa

	Na základe Plánu hlavných úloh Ministerstva zdravotníctva Slovenskej republiky na rok 2011 vyplynula úloha pripraviť návrh Národného akčného plánu na kontrolu tabaku na roky 2012 – 2014. Termín na predloženie návrhu na rokovanie vlády SR je 25. 11. 2011. 
	Návrh nového akčného plánu na kontrolu tabaku bude tematicky vychádzať z Národného programu kontroly tabaku, ktorý prijala vláda Slovenskej republiky uznesením č. 398 z 2. mája 2007 a z Národného akčného plánu na kontrolu tabaku na obdobie rokov 2009 – 2010, ktorý vláda Slovenskej republiky prijala uznesením č. 438 z 2. júla 2008. 
Vláda Slovenskej republiky uznesením č. 896/2003 a Národná rada Slovenskej republiky uznesením č. 667/2003 vyslovili súhlas s ratifikáciou Rámcového dohovoru o kontrole tabaku, čím sa Slovenská republika zaviazala dlhodobo a komplexne prijímať opatrenia s cieľom znižovania zdravotných, sociálnych a ekonomických dosahov spôsobených užívaním tabakových výrobkov. 
V súvislosti s prijatím Národného programu kontrolu tabaku a ratifikáciou Rámcového dohovoru o kontrole tabaku je potrebné prijatie Národného akčného plánu na kontrolu tabaku na obdobie rokov 2012 – 2014, kde sú charakterizované konkrétne úlohy, obsah činnosti a časový rámec.
Predkladateľ pri koncepcii tohto dokumentu vychádzal z písomných návrhov štátnych tajomníkov jednotlivých ministerstiev, ktoré sú zodpovedné za realizáciu Národného programu kontroly tabaku.
Zámer a osnova návrhu Národného akčného plánu na kontrolu tabaku na obdobie rokov 2012 – 2014 boli prerokované na zasadnutí Národného koordinačného výboru na kontrolu tabaku dňa 8. júna 2011. 
Návrh Národného akčného plánu na kontrolu tabaku na roky 2012 – 2014 má negatívny dopad na rozpočet verejnej správy v rozpočtovej kapitole Ministerstva zdravotníctva SR vo výške 100 000 eur na roky 2012 – 2014.